**New Jersey** on yhdysvaltalaisen rockmusiikkia esittävän Bon Jovi-yhtyeen neljäs studioalbumi.

*New Jersey* julkaistiin Yhdysvalloissa Mercury Records-levymerkillä 19. syyskuuta 1988. Euroopassa albumin jakeli Mercury Recordsin omistama tytäryhtiö Vertigo Records, ja entisen Neuvostoliiton alueella albumi julkaistiin Melodija-levymerkillä. Albumi oli myös ensimmäinen yhdysvaltalaisen yhtyeen tai artistin levytys, joka julkaistiin Neuvostoliitossa. Yhtyeen edellisen studioalbumin, vuoden 1986 *Slippery When Wetin* tapaisesti myös *New Jersey* nauhoitettiin Kanadan Vancouverissa, ja albumin on tuottanut edeltäjänsä tapaisesti Bruce Fairbairn. Albumi nousi ilmestyessään albumilistojen kärkipaikalle yhtyeen kotimaassa Yhdysvalloissa, Yhdistyneessä kuningaskunnassa, Ruotsissa, Australiassa, Uudessa-Seelannissa ja Sveitsissä.

Yhtyeellä, etenkin suurimmaksi osaksi laulunkirjoittamisesta vastanneilla laulaja Jon Bon Jovilla ja kitaristi Richie Samboralla oli kansainvälisesti huikean menestyksekkään *Slippery When Wetin* jälkeen valtavasti paineita toistaa albumin menestyminen *New Jerseyllä* ja vakiinnuttaa yhtyeen jalansijaa musiikkialan huipulla. Tämän vuoksi he pyysivät jo *Slippery When Wetillä* yhtyeen kanssa menestyksekästä yhteistyötä tehneen laulunkirjoittaja Desmond Childin apuun myös *New Jerseyn* kappaleiden työstämisessä. Kolmikon kirjoittamasta materiaalista albumille päätyi lopulta neljä kappaletta, ja yhteistyö oli jälleen onnistunutta; esimerkiksi kappale "Bad Medicine" nousi Yhdysvalloissa Billboardin singlelistan kärkeen vuonna 1988. Myös albumin neljä seuraavaa singleä - "Born to Be My Baby", "I'll Be There for You", "Lay Your Hands on Me" ja "Living in Sin" - olivat hyvin menestyksekkäitä singlevalintoja, sillä jokainen edellä mainituista kappaleista nousi niin ikään kymmenen parhaan joukkoon Billboardin listalla.

Albumia on myyty maailmanlaajuisesti yli 18 000 000 kappaletta ja se on saavuttanut platinalevyrajan seitsemässä eri maassa, mukaan lukien Suomessa, jossa yhtye vastaanotti albumista platinalevypalkinnon vuonna 1996. Pelkästään Yhdysvalloissa albumia on Recording Industry Association of American mukaan myyty yli seitsenkertaisen platinalevyn verran.

Albumin nauhoittaminen
----------------------

Bon Jovi nauhoittamassa albumia vuonna 1988, vasemmalta: David Bryan, Jon Bon Jovi, Alec John Such ja Richie Sambora.
Kuten vuoden 1986 *Slippery When Wet*, myös *New Jersey* nauhoitettiin Kanadan Vancouverissa Little Mountain Sound-äänitysstudiolla. Bruce Fairbairn palasi jälleen tuottajaksi ja Bob Rock toimi edellisen albumin tapaisesti äänittäjänä ja miksaajana. Albumi jäi yhtyeen ja Fairbairnin viimeiseksi yhteiseksi tuotokseksi, sillä Fairbairn ei ehtinyt muiden kiireidensä ohella tuottamaan *New Jerseyn* seuraajaa, vuoden 1992 *Keep the Faithia*, jolla hänen sijastaan tuottajan tehtäviä hoiti Bob Rock. Vuoden 1995 albumilla *These Days* tuottajina puolestaan toimivat yhtyeen laulaja Jon Bon Jovi ja kitaristi Richie Sambora sekä ammattituottaja Peter Collins. Yhtye olisi toivonut yhteistyön jatkuvan kuudennella studioalbumilla, vuoden 2000 *Crush*, mutta Fairbairnin yllättävä kuolema vuonna 1999 49-vuotiaana epäsi projektin toteutumisen.

Yhtye halusi alun perin julkaista *New Jerseyn* tupla-albumina, mutta levy-yhtiö Mercury Records pelkäsi ettei albumi pystyisi toistamaan *Slippery When Wetin* myyntilukemia kalliimman hinnan vuoksi ja kielsi tupla-albumin julkaisemisen.

*Slippery When Wetiä* seuranneen, mittavan maailmankiertueen jälkeen yhtye piti muutaman viikon ajan taukoa ennen seuraavan albumin työstön aloittamista. Jon ja Richie aloittivat lomailun jälkeen kappalemateriaalin työstämisen, mutta paineet seuraavan albumin onnistumisesta alkoivat hiljalleen kasautua: he olivat kirjoittaneet jo seitsemäntoista kappaletta, mutta heidän mielestään yksikään niistä ei riittäisi nostaman seuraavaa albumia menestykseen. Yhtye päätti pyytää apua Desmond Childilta, joka oli yksi musiikkialan kuuluisimpia laulunkirjoittajia ja joka oli tehnyt erinomaista sävellystyötä jo Bon Jovin edellisellä studioalbumilla. Yhteenkokoontuminen tuotti nopeasti tulosta, ja kolmikko sävelsi albumille päätyneet hittikappaleet "Bad Medicine" ja "Born to Be My Baby" hyvin nopeasti akustisen kitaran säestyksellä. Kolmisin Jon, Richie ja Desmond sävelsivät vielä kappaleen "Blood on Blood", jonka jälkeen he työstivät yhdessä vielä Diane Warrenin kappaleaihion "Wild is the Wind" albumille julkaisukuntoiseksi.

Albumin nauhoitusten alkaessa Jon ja Richie halusivat levyttää "Born to Be My Babyn" akustisena versiona, mutta tuottaja Bruce Fairbairn ei uskonut kappaleen saavuttavan suurta menestystä kevyempänä ja balladihenkisenä. Fairbairn vaati yhtyettä nauhoittamaan kappaleen sähkökitaroin enemmän hard rock-henkiseksi, mutta Jon on myöhemmin todennut että kappale olisi voinut nousta listakärkeen alkuperäisessä levytysmuodossaan. Fairbairnin ideoima versio sen sijaan nousi kiitettävästi kolmannelle sijalle Yhdysvaltain singlelistalla. Levytysprosessin kuluessa yhtye kutsui studiolle noin 50 fania kuuntelemaan työstettyä materiaalia ja kertomaan mielipiteitään, mikä auttaisi yhtyettä valitsemaan kappaleita levylle.

*Slippery When Wetin* lähes kaavamaiseen glam metal-äänitystapaan verrattuna *New Jersey* on kokeellisempi julkaisu. Esimerkiksi kappaleessa "Homebound Train" kuullaan haitaria ja urkujensoittoa, kappaleen "Wild is the Wind" introssa soitetaan flamenco-kitaraa ja Jonin ja Richien salanimillä *Captain Kidd* ja *King of Swing* kirjoittama "Ride Cowboy Ride" on tuotettu hyvin alkeellista äänitystekniikkaa muistuttavaksi kappaleeksi. "Love for Sale" puolestaan nauhoitettiin yhtyeen jäsenten ollessa humalaisia baarissa vietetyn illan jälkeen.

Julkaisu ja vastaanotto
-----------------------

*New Jersey* julkaistiin vuoden 1988 syyskuussa ja se nousi hetkessä *Slippery When Wetin* tavoin Billboardin albumilistan kärkeen Yhdysvalloissa. Yhdysvaltojen lisäksi albumi nousi kärkeen myös Yhdistyneessä kuningaskunnassa, Ruotsissa, Australiassa, Uudessa-Seelannissa ja Sveitsissä. Albumin kaikki viisi singleä nousivat Yhdysvalloissa Billboardin singlelistalla kymmenen parhaan joukkoon, ja "I'll Be There for Youn" sekä "Bad Medicinen" nousivat molemmat vuorollaan Billboardin listan kärkeen.

Kappalelista
------------

1. Lay Your Hands on Me – 6.03 (säv. Jon Bon Jovi, Richie Sambora)
2. Bad Medicine – 5.23 (säv. Jon Bon Jovi, Richie Sambora, Desmond Child)
3. Born to Be My Baby – 4.43 (säv. Jon Bon Jovi, Richie Sambora, Desmond Child)
4. Living in Sin – 4.43 (säv. Jon Bon Jovi)
5. Blood on Blood – 6.20 (säv. Jon Bon Jovi, Richie Sambora, Desmond Child)
6. Homebound Train – 5.13 (säv. Jon Bon Jovi, Richie Sambora)
7. Wild is the Wind – 5.11 (säv. Jon Bon Jovi, Richie Sambora, Desmond Child, Diane Warren)
8. Ride Cowboy Ride – 1.28 (säv. Captain Kidd, King of Swing)
9. Stick to Your Guns – 4.48 (säv. Jon Bon Jovi, Richie Sambora, Holly Knight)
10. I'll Be There for You – 5.48 (säv. Jon Bon Jovi, Richie Sambora)
11. 99 in the Shade – 3.32 (säv. Jon Bon Jovi, Richie Sambora)
12. Love for Sale – 4.02 (säv. Jon Bon Jovi, Richie Sambora)

Singlet
-------

|  |
| --- |
| "Bad Medicine" (3. syyskuuta 1988, Yhdysvallat Mercury Records, Euroopan unioni Vertigo Records) |
| 1. Bad Medicine – 5.23
2. 99 in the Shade – 4.32

"Bad Medicine" on yksi yhtyeen tunnetuimpia kappaleita. Se oli suuri hitti yhtyeen kotimaassa nousten kärkipaikalle Billboardin singlelistalla vuonna 1988. |

|  |
| --- |
| "Born to Be My Baby" (24. marraskuuta 1988, Yhdysvallat Mercury Records, Euroopan unioni Vertigo Records) |
| 1. Born to Be My Baby – 4.43
2. Love for Sale – 4.02

Laulaja Jon Bon Jovin huutamalla "two-three-four"-introlla alkava, yhtyeen suosituimpiin kappaleisiin lukeutuva "Born to Be My Baby" julkaistiin albumin toisena singlenä. Yhdysvalloissa kappale nousi singlelistalla kolmanneksi. |

|  |
| --- |
| "I'll Be There for You" (4. huhtikuuta 1989, Yhdysvallat Mercury Records, Euroopan unioni Vertigo Records) |
| 1. I'll Be There for You – 5.48
2. Homebound Train – 5.13

Aikakaudelleen hyvin ominainen rockballadi "I'll Be There for You" toi yhtyeelle jälleen kärkipaikan Yhdysvaltain singlelistalla ilmestyessään vuonna 1989. |

|  |
| --- |
| "Lay Your Hands on Me" (1. elokuuta 1989, Yhdysvallat Mercury Records, Euroopan unioni Vertigo Records) |
| 1. Lay Your Hands on Me – 6.03

Rumpali Tico Torresin ja kosketinsoittaja David Bryanin pitkällä introlla alkava kappale on kestoltaan lähes kuusiminuuttinen. Yhdysvalloissa kappale nousi seitsemänneksi. Singlen b-puolen kappaleina julkaistiin live-versiot kappaleista "Bad Medicine" ja "Runaway". |

|  |
| --- |
| "Living in Sin" (11. marraskuuta 1989, Yhdysvallat Mercury Records, Euroopan unioni Vertigo Records) |
| 1. Living in Sin – 4.43

Yhdysvalloissa singelistan yhdeksänneksi noussut "Living in Sin" julkaistiin albumin viimeisenä singlenä vuoden 1989 marraskuussa. |

Kokoonpano
----------

* Jon Bon Jovi - laulu, kitara, huuliharppu
* Richie Sambora - kitara
* Alec John Such - bassokitara
* David Bryan - koskettimet
* Tico Torres - rummut

Lähteet
-------

1. 1 2  Bon Jovi - *New Jersey* (1988) - Songs, Reviews, Credits & Awards on Allmusic.com allmusic.com. Viitattu 31.3.2013. (englanniksi)
2. 1 2 3 4 5 6 7 8  Bon Jovi - *New Jersey* (1988) - Awards on Allmusic.com allmusic.com. Viitattu 31.3.2013. (englanniksi)
3. 1 2 3  Bon Jovi - *New Jersey* (1988) - UK Charts Chart Active. Viitattu 31.3.2013. (englanniksi)[vanhentunut linkki]
4. 1 2 3  Bon Jovi - *New Jersey* (1988) - Swedish Charts swedishcharts.com. Viitattu 31.3.2013. (englanniksi)
5. 1 2 3  Bon Jovi - *New Jersey* (1988) - Australian Charts australian-charts.com. Viitattu 31.3.2013. (englanniksi)
6. 1 2 3  Bon Jovi - *New Jersey* (1988) - New Zealand Charts charts.org.nz.  Arkistoitu 8.11.2012. Viitattu 31.3.2013. (englanniksi)
7. 1 2 3  Bon Jovi - *New Jersey* (1988) - Swiss Charts hitparade.ch. Viitattu 31.3.2013. (saksaksi)
8. ↑  Bon Jovi - *New Jersey* (1988) - German Charts charts.de.  Arkistoitu 3.2.2014. Viitattu 31.3.2013. (saksaksi)
9. ↑  Bon Jovi - *New Jersey* (1988) - Norwegian Charts norwegiancharts.com. Viitattu 31.3.2013. (englanniksi)
10. ↑  Bon Jovi - *New Jersey* (1988) - Austrian Charts austriancharts.com. Viitattu 31.3.2013. (saksaksi)
11. 1 2  Bon Jovi netmusiccountdown.com.  Arkistoitu 13.11.2013. Viitattu 31.3.2013. (englanniksi)
12. 1 2  Bon Jovi - *New Jersey* (1988) - Credits on Allmusic.com allmusic.com. Viitattu 31.3.2013. (englanniksi)
13. ↑  Bon Jovi - kulta- ja platinalevyt Musiikkituottajat.  Arkistoitu 11.5.2019. Viitattu 31.3.2013.
14. ↑  US Album Certifications - Bon Jovi - *New Jersey* Recording Industry Association of America. Viitattu 31.3.2013. (englanniksi)
15. ↑  LeBlanc, Larry: Veteran producer Bruce Fairbairn dead at 49.  *Billboard*, 1999. Artikkelin verkkoversio.  (englanniksi)
16. 1 2  Corcoran, Michael: Bon Appétit.  *Spin*, marraskuu 1988. Artikkelin verkkoversio.  (englanniksi)

Bon Jovi

| 
* Jon Bon Jovi
* Richie Sambora
* Tico Torres
* David Bryan

 |
| --- |
| 
* Hugh McDonald
* Alec John Such

 |

|  |  |
| --- | --- |
| Studioalbumit | 
* *Bon Jovi*
* *7800° Fahrenheit*
* *Slippery When Wet*
* *New Jersey*
* *Keep the Faith*
* *These Days*
* *Crush*
* *Bounce*
* *Have a Nice Day*
* *Lost Highway*
* *The Circle*
* *What About Now*
* *This House Is Not for Sale*
* *Bon Jovi: 2020*

 |
| Livealbumit | 
* *One Wild Night Live 1985–2001*
* *Inside Out*

 |
| Kokoelmat | 
* *Cross Road*
* *Tokyo Road: Best of Bon Jovi*
* *This Left Feels Right*
* *100,000,000 Bon Jovi Fans Can't Be Wrong*
* *Greatest Hits*

 |
| Videojulkaisut | 
* *Breakout: Video Singles*
* *Slippery When Wet: The Videos*
* *New Jersey: The Videos*
* *Access All Areas: A Rock & Roll Odyssey*
* *Keep the Faith: An Evening with Bon Jovi*
* *Keep the Faith: The Videos*
* *Cross Road*
* *Live from London*
* *The Crush Tour*
* *This Left Feels Right Live*
* *Lost Highway: The Concert*
* *When We Were Beautiful*
* *Live at Madison Square Garden*
* *Greatest Hits: The Ultimate Video Collection*

 |